b'\n_START_ARTICLE_\nXCOM: Enemy Unknown\n_START_SECTION_\nZgodba\n_START_PARAGRAPH_\nZa\xc4\x8detek dogajanja je postavljen v leto 2015, ob za\xc4\x8detku svetovne invazije nezemljanov. Tik pred tem je skupina dr\xc5\xbeav pod skupnim imenom Svet narodov ustanovila elitno paravoja\xc5\xa1ko organizacijo XCOM (okraj\xc5\xa1ava za Extraterrestrial Combat Unit, dobesedno \xc2\xbbenota za boj proti nezemljanom\xc2\xab) in ji dala nalogo obrambe. Igralec prevzame vlogo poveljnika te organizacije in se zaplete v vojno proti nepoznanemu in tehnolo\xc5\xa1ko mnogo naprednej\xc5\xa1emu sovra\xc5\xbeniku._NEWLINE_V zgodnjih misijah, kjer zajema sestreljena izvidni\xc5\xa1ka plovila in prepre\xc4\x8duje nezemljanom, da bi ugrabljali civiliste, XCOM po\xc4\x8dasi zbira trupla ubitih sovra\xc5\xbenikov in ostanke njihove voja\xc5\xa1ke tehnike. V avtopsijah se izka\xc5\xbee, da so to genetsko in/ali kibernetsko spremenjena bitja. Vodja ekipe znanstvenikov, dr. Vahlen, predlaga, da enota XCOM ujame \xc5\xbeivega nezemljana, ki bi lahko dal informacije o njihovem vodstvu. V ta namen ekipa znanstvenikov in in\xc5\xbeenirjev razvije specializirano oro\xc5\xbeje za onesposobitev in zgradi varen prostor v opori\xc5\xa1\xc4\x8du, ki bo slu\xc5\xbeil kot zapor._NEWLINE_Od ujetega sovra\xc5\xbenika med zasli\xc5\xa1anjem dobijo nejasne informacije o posebnem tipu nezemljanov, imenovanih Outsiders (\xc2\xbbzunanji\xc2\xab\xc2\xa0oz. \xc2\xbbtujci\xc2\xab), ki so umetna bitja na osnovi kristalov, ki jih enota sre\xc4\x8duje na krovu sestreljenih plovil in slu\xc5\xbeijo kot piloti. Ko vojakom na predlog dr. Vahlen uspe ujeti enega od njih, se izka\xc5\xbee, da njihova eksoti\xc4\x8dna kristalna struktura deluje kot antena, ki sprejema signal z lokacije nekje pod povr\xc5\xa1jem Zemlje. XCOM po\xc5\xa1lje enoto v izvidnico in ugotovi, da gre za skrivno podzemno bazo, kjer nezemljani izvajajo poskuse na ugrabljenih ljudeh._NEWLINE_Nato s preu\xc4\x8ditvijo nezemeljske tehnologije najdejo na\xc4\x8din vstopa v bazo in jo napadejo. Med misijo se izka\xc5\xbee, da ima poveljnik mo\xc4\x8dne telepatske sposobnosti, a ga vojaki kljub temu premagajo. Njegova naprava za telepatsko komunikacijo, ki jo najdejo v bazi, omogo\xc4\x8di Xcomu vdor v komunikacijsko omre\xc5\xbeje nezemljanov in razkrije prikrito plovilo t. i. Overseerja (\xc2\xbbnadzornika\xc2\xab), ki patruljira okrog Zemlje. Ko ga sestrelijo, najdejo na krovu prej neznano bitje z mo\xc4\x8dnimi psioni\xc4\x8dnimi sposobnostmi in nenavaden psioni\xc4\x8den artefakt._NEWLINE_Ob tem dejanju se v Zemljini orbiti razkrije ogromna vesoljska ladja pri\xc5\xa1lekov, poimenovana Temple Ship (\xc2\xbbtempeljska ladja\xc2\xab), in napade Zemljo z energijskim oro\xc5\xbejem. Preu\xc4\x8ditev dobljenega artefakta nato omogo\xc4\x8di Xcomu, da odkrije in razvije latentne psioni\xc4\x8dne sposobnosti pri nekaterih vojakih in jih tako izbolj\xc5\xa1a. Najmo\xc4\x8dnej\xc5\xa1i od njih postane \xc2\xbbprostovoljec\xc2\xab, ki prevzame tveganje in s pomo\xc4\x8djo artefakta vdre v glavno psioni\xc4\x8dno omre\xc5\xbeje nezemljanov. Na ta na\xc4\x8din odpre pot za napad na glavno vesoljsko ladjo, kjer se nahaja bitje, imenovano Uber Ethereal, vodja invazije._NEWLINE_Med zaklju\xc4\x8dno bitko Uber Ethereal pove, da je bila invazija preskus za \xc4\x8dlove\xc5\xa1tvo. Njegova rasa Etherealov namre\xc4\x8d po vesolju i\xc5\xa1\xc4\x8de \xc5\xbeiva bitja, ki bi bila sposobna postati \xc2\xbbpovzdignjena\xc2\xab\xc2\xa0(uplifted), in jih pripraviti na \xc2\xbbtisto, kar sledi\xc2\xab\xc2\xa0(tega namiga sicer ne razlo\xc5\xbei). Razkrije, da je Xcomu namerno po\xc5\xa1iljal vedno te\xc5\xbeje izzive v obliki zasu\xc5\xbenjenih pripadnikov raznih nezemeljskih ras, ki jim je na tej poti v preteklosti spodletelo, da bi pospe\xc5\xa1il razvoj. Interes samih Etherealov pri tem ostane skrivnost, igralec izve le, da le-ti prav tako niso bili dovolj sposobni za \xc2\xbbpovzdig\xc2\xab. Po uboju Uber Ethereala se pri\xc4\x8dne ladja silovito tresti in se spreminjati v \xc4\x8drno luknjo, kar zaradi bli\xc5\xbeine ogrozi celotno Zemljo. Zato prostovoljec potisne ostale v transporter in prevzame nadzor nad ladjo ter jo tik pred samouni\xc4\x8denjem oddalji od planeta. Sam ob tem izgine brez sledi.\n_START_SECTION_\nEnemy Within\n_START_PARAGRAPH_\nZgodba raz\xc5\xa1iritve se dogaja vzporedno z osnovno in doda novo sovra\xc5\xbeno frakcijo po imenu EXALT. EXALT je paravoja\xc5\xa1ka organizacija pod vodstvom ljudi, ki prevzamejo nezemeljsko tehnologijo z namenom pre\xc5\xbeiveti invazijo in po njej zavladati svetu. V ta namen ovirajo Xcomove operacije s prikritimi akcijami, kot so ustvarjanje panike v sodelujo\xc4\x8dih dr\xc5\xbeavah, sabotiranje raziskav in kraja. Igralec mora z obve\xc5\xa1\xc4\x8devalno dejavnostjo odkriti njihove celice in na koncu zbrati dovolj informacij, da najde in zavzame glavni \xc5\xa1tab. Pripadniki EXALT imajo podobo \xc2\xbbmo\xc5\xbe v \xc4\x8drnem\xc2\xab\xc2\xa0in v boju delujejo na podoben na\xc4\x8din kot Xcomovi._NEWLINE_Poleg obse\xc5\xbenej\xc5\xa1ega osnovnega dogajanja vklju\xc4\x8duje raz\xc5\xa1iritev \xc5\xa1e nekaj naklju\xc4\x8dnih misij, najpomembnej\xc5\xa1a od katerih je napad nezemljanov na Xcomovo opori\xc5\xa1\xc4\x8de, ki ga je treba ubraniti z vojaki, ki so na voljo (\xc4\x8deprav so morebiti po naklju\xc4\x8dju slabo opremljeni ali celo \xc5\xa1e ranjeni in v procesu zdravljenja; ranjenih vojakov sicer ni mo\xc5\xbeno po\xc5\xa1iljati na misije).\n_START_SECTION_\nIgranje\n_START_PARAGRAPH_\nTakti\xc4\x8dno bojevanje se odvija potezno na omejenih kartah, pri \xc4\x8demer igralec nadzoruje mo\xc5\xa1tvo enega do \xc5\xa1estih vojakov oz. robotskih enot ter z njimi preganja sovra\xc5\xbene enote ali posku\xc5\xa1a dose\xc4\x8di druge cilje, odvisno od tipa misije. Igra je tridimenzionalna, pri \xc4\x8demer je pogled s pti\xc4\x8dje perspektive mo\xc5\xbeno obra\xc4\x8dati in premikati okrog. Karte so izdelane vnaprej, za\xc4\x8detni polo\xc5\xbeaj sovra\xc5\xbenikov na njih pa je naklju\xc4\x8den. Megla skriva \xc5\xa1e neraziskane dele karte in sovra\xc5\xbenike, dokler ne pridejo v vidno polje katerega od igral\xc4\x8devih vojakov. Ob tem se sovra\xc5\xbeniki aktivirajo in napadejo (pred tem samo hodijo okrog)._NEWLINE_Iz izvirnika je ostalo psioni\xc4\x8dno bojevanje, druge podrobnosti pa so bile ukinjene ali spremenjene. Tako sta denimo spremenjena sistem \xc4\x8dasovnih enot iz izvirnika in inventar vojakov. Klju\xc4\x8den takti\xc4\x8dni element je \xc5\xa1e vedno uporaba kritja za stenami in drugimi predmeti v okolici, kar bolje za\xc5\xa1\xc4\x8diti vojake pred sovra\xc5\xbenikovim ognjem. V osnovi lahko vsak vojak vsako potezo izvede dve akciji in sicer premik in strel s svojim oro\xc5\xbejem, \xc4\x8de pa najprej strelja, to takoj kon\xc4\x8da njegovo potezo. Vendar pa imajo vojaki posebne sposobnosti in lahko nosijo tudi razli\xc4\x8dne predmete, ki jim dajejo nove takti\xc4\x8dne mo\xc5\xbenosti (namesto ene od teh dveh akcij); te so dostopne prek orodne vrstice na dnu zaslona, med njimi so priprava na samodejno streljanje po sovra\xc5\xbenikih, ki med svojo potezo zaidejo v vojakovo vidno polje, metanje granat in zdravljenje kolegov. _NEWLINE_Te so odvisne od tipa vojaka; igra vklju\xc4\x8duje nekaj elementov igranja vlog, kjer vojaki med misijami napredujejo in dobivajo nove sposobnosti. Novi rekruti brez posebnih sposobnosti postanejo juri\xc5\xa1niki (assault), grenadirji (heavy), podporniki (support) ali ostrostrelci (sniper) in nato s pobijanjem sovra\xc5\xbenikov pridobivajo \xc4\x8dine ter s tem izvirne sposobnosti (za primer, ostrostrelec za\xc4\x8dne ob povi\xc5\xa1anju v \xc4\x8din majorja bolje izkori\xc5\xa1\xc4\x8dati kritje)._NEWLINE_Strate\xc5\xa1ki del igre se odvija med misijami. X-Comov podzemni \xc5\xa1tab je prikazan kot \xc2\xbbmravlja farma\xc2\xab, kjer igralec upravlja z izgradnjo novih prostorov, izdelovanjem uporabnih predmetov v delavnicah in izbiro raziskovalnih projektov v laboratorijih; v ta namen pridobiva znanstvenike in in\xc5\xbeenirje, ki porabljajo material, ki so ga zbrali vojaki med misijami ali so ga poslali X-Comovi podporniki. V komandni sobi je holografski prikaz Zemlje (Geoscape), s katerim nadzoruje stanje po svetu, po\xc5\xa1ilja prestreznike proti nezemeljskim plovilom in po\xc5\xa1ilja vojake na kopenske misije. Za razliko od izvirnika iz leta 1994 ima samo eno bazo, lokacijo katere izbere na za\xc4\x8detku igre._NEWLINE_Igral\xc4\x8deva dejanja vplivajo na stopnjo panike pri udele\xc5\xbeenih narodih. Hiter odziv na prisotnost nezemljanov v dolo\xc4\x8deni dr\xc5\xbeavi zni\xc5\xbea stopnjo panike, ignoriranje gro\xc5\xbenje pa jo povi\xc5\xa1a. Ob tem igra pogosto spro\xc5\xbei ve\xc4\x8d akcij nezemljanov hkrati, pri \xc4\x8demer se lahko igralec odzove samo na eno, tako da mora taktizirati in v\xc4\x8dasih poskrbeti za situacijo v dr\xc5\xbeavi z ve\xc4\x8djo stopnjo panike, \xc4\x8detudi je to zanj mogo\xc4\x8de manj ugodno (lahko je te\xc5\xbeja ali prina\xc5\xa1a manj neposredne koristi). \xc4\x8ce stopnja panike prese\xc5\xbee kriti\xc4\x8dno mejo, se namre\xc4\x8d dr\xc5\xbeava umakne iz projekta XCOM, kar zni\xc5\xbea prihodek, \xc4\x8de se umakne dovolj dr\xc5\xbeav, pa je igra celo izgubljena. Z izstreljevanjem satelitov lahko bolje spremlja aktivnost nezemljanov._NEWLINE_Igra ima tri stopnje te\xc5\xbeavnosti: poleg osnovne \xc5\xa1e Classic (\xc2\xbbklasi\xc4\x8dno\xc2\xab, kot namig na izvirnik) in Impossible (\xc2\xbbnemogo\xc4\x8do\xc2\xab), slednji dve imata \xc5\xa1e mo\xc5\xbenost \xc2\xbbIronman\xc2\xab, ki shranjuje samo zadnjo potezo, kar igralcu onemogo\xc4\x8di popravljanje takti\xc4\x8dnih napak s ponovnim nalaganjem. Nudi tudi ve\xc4\x8digralski na\xc4\x8din za bitke ena na ena med igralci, v katerem je nasprotnikoma na voljo dolo\xc4\x8deno \xc5\xa1tevilo to\xc4\x8dk, ki jih porabita za sestavljanje in opremljanje enote ljudi, nezemljanov ali obojih. Nezemljani imajo v tem na\xc4\x8dinu enake sposobnosti kot nasprotniki v enoigralskem na\xc4\x8dinu._NEWLINE_Med platformami je nekaj razlik v uporabni\xc5\xa1kem vmesniku, za razliko od nekaterih drugih iger pa vsebina razli\xc4\x8dice za konzole ni poenostavljena. Razli\xc4\x8dica za osebni ra\xc4\x8dunalnik ima uporabni\xc5\xa1ki vmesnik, ki temelji na mi\xc5\xa1ki, in podporo za spreminjanje (modding).\n_START_SECTION_\nIzid\n_START_PARAGRAPH_\nPrve podrobnosti o igri je razkrila ameri\xc5\xa1ka revija Game Informer 5. januarja 2012. Junija tega leta je zalo\xc5\xbenik obiskovalcem sejma Electronic Entertainment Expo (E3) prikazal demo razli\xc4\x8dico  V za\xc4\x8detku septembra so bila odprta prednaro\xc4\x8dila na servisu Steam, 24. septembra pa je iz\xc5\xa1el javni demo. Prednaro\xc4\x8dniki so prejeli dodatek Elite Soldier Pack, ki omogo\xc4\x8da spreminjanje izgleda vojakov. Demo za konzolo Xbox je bil dostopen na servisu Xbox Live 9. oktobra, za PlayStation pa naslednji dan na servisu PlayStation Network. Vsebuje dve takti\xc4\x8dni stopnji in strate\xc5\xa1ki pogled._NEWLINE_Polna igra je iz\xc5\xa1la 9. oktobra v severnoameri\xc5\xa1kih trgovinah in v digitalni distribuciji prek servisa Steam za mednarodno javnost. Nekaj dni kasneje je bila v obliki fizi\xc4\x8dnih izvodov na voljo tudi v Avstraliji in Evropi. Posebna izdaja za osebne ra\xc4\x8dunalnike je vsebovala knji\xc5\xbeico s konceptnimi skicami, na\xc5\xa1itek z insignijo organizacije XCOM, glasbo iz igre, ozadja za namizje in nekaj drugih digitalnih bonusov. _NEWLINE_Pla\xc4\x8dljiva raz\xc5\xa1iritev XCOM: Enemy Within je iz\xc5\xa1la 15. novembra 2012. 25. aprila naslednje leto je iz\xc5\xa1la predelava za Mac OS X, in sicer izdaja z naslovom Elite Edition, ki je vsebovala vse do takrat izdane dodatke. Po licenci jo je izdalo podjetje Feral Interactive, dostopna pa je bila samo prek Applovega servisa App Store. Nazadnje je 20. junija 2013 iz\xc5\xa1la \xc5\xa1e predelava za Applov operacijski sistem za prenosne naprave (predvsem tabli\xc4\x8dne ra\xc4\x8dunalnike) iOS.\n_START_SECTION_\nNadaljevanja in sorodna vsebina\n_START_PARAGRAPH_\n5. februarja 2016 je iz\xc5\xa1lo nadaljevanje, naslovljeno preprosto XCOM 2. Njegova zgodba se dogaja 20 let po dogodkih v Enemy Unknown in postavi igralca v vlogo istega poveljnika, ki pa tokrat poveljuje skupini gverilskih upornikov v boju proti nezemljanom, ki so medtem osvojili Zemljo._NEWLINE_V drugi polovici leta 2014 je zalo\xc5\xbeni\xc5\xa1ko podjetje Fantasy Flight Games prikazalo zgodnjo razli\xc4\x8dico dru\xc5\xbeabne igre na deski, ki jo je izdelalo po licenci. Gre za sodelovalno igro za do \xc5\xa1tiri igralce. Njena posebnost je, da jo spremlja aplikacija za prenosne naprave, ki je klju\xc4\x8den del igre in dolo\xc4\x8da tempo ter prisili igralce, da sprejemajo odlo\xc4\x8ditve z nepopolnimi informacijami, kar je pri klasi\xc4\x8dnih namiznih igrah te\xc5\xbeko izvedljivo, pripomore pa k vzdu\xc5\xa1ju, bolj podobnem tistemu v videoigri.'